Samstarvsavtala millum Arbeiðs- og brunaeftirlitið, TAKS og Politiið í Føroyum um eftirlit á arbeiðsmarknaðinum Arbeiðs- og brunaeftirlitið, TAKS og Politiið í Føroyum eru farin undir samstarv at gera eftirlit á arbeiðsmarknaðinum við atliti til sosialari dumping, eins og gjørt verður í hinum norðurlendsku londunum. Aftaná at hava umrøtt karmarnar seinasta árið, undirritaðu Leivur Persson, stjóri á Arbeiðs- og brunaeftirlitinum, Karin Elisa Niclasen, varastjóri á TAKS, og Michael Boolsen, fúti, í dag formliga samstarvsavtalu. Avtalan hevur við sær, at myndugleikarnir frameftir koma at gera samskipað eftirlitsátøk á arbeiðsmarknaðinum, har dentur verður lagdur á at eftirkanna, um arbeiðsgevarar halda reglurnar um m. a. arbeiðsloyvi, skatt, meirvirðisgjald og arbeiðsumhvørvi.